Informácia
o vyhodnotení účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010
- za rok 2008

I. 	Úvod

Vláda Slovenskej republiky schválila uznesením č. 391/2005 zo dňa 18. mája 2005 Národný plán na zvýšenie bezpečnosti cestnej premávky na II. polrok 2005 s výhľadom do roku 2010. V bode B.2 uvedeného uznesenia vláda uložila ministrovi dopravy, pôšt a telekomunikácií úlohu predkladať na rokovanie vlády SR „Informáciu o vyhodnotení účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010“ každoročne do 30. júna.

Odporúčania národného plánu na zvýšenie bezpečnosti cestnej premávky sú každoročne aktualizované a konkretizované do plánu úloh, ktorý vždy v aktuálnom roku plní Rada vlády Slovenskej republiky pre bezpečnosť cestnej premávky (RV SR pre BECEP) prostredníctvom zainteresovaných ministerstiev a odborných skupín zriadených pri rade. Prijaté opatrenia sú následne implementované do praktického života všetkých účastníkov cestnej premávky.

Slovenská republika, ako plnohodnotný člen Európskej únie, rešpektuje odporúčania Európskej komisie v oblasti bezpečnosti cestnej premávky a snaží sa ich napĺňať. Garanciou tejto skutočnosti je Programové vyhlásenie vlády Slovenskej republiky z augusta 2006, v ktorom sa deklaruje: „V súlade s prijatou európskou dopravnou politikou vláda zabezpečí realizáciu opatrení na zvýšenie bezpečnosti cestnej premávky, predovšetkým v oblasti dohľadu nad bezpečnosťou a plynulosťou cestnej premávky, dopravnej výchovy a osvety a bezpečnosti pozemných komunikácií.“

Bezpečnosť cestnej premávky (BECEP) na Slovensku súvisí nielen s vnútroštátnou bezpečnosťou dopravy, ale aj s bezpečnou dopravou na európskych cestách, v kontexte s pôsobením SR v EÚ a v európskom priestore. Smerovanie BECEP v SR vychádza zo stratégie slovenskej vlády, ako aj z európskej dopravnej politiky. Významnú pozornosť venuje otázkam bezpečnosti cestnej premávky, ktoré deklaruje Biela kniha z roku 2001 – Európska dopravná politika do roku 2010 – Čas rozhodnúť, ale aj Európsky akčný program bezpečnosti na cestách. Slovenská republika je signatárom Charty EÚ. Jej cieľom je zníženie úmrtnosti v cestnej premávke do roku 2010 o 50 % oproti východiskovému roku 2002. 

V roku 2002 v dôsledku dopravných nehôd na našich cestách prišlo o život 610 ľudí. Zníženie tohto počtu do roku 2010 o 50%, pri momentálnom výraznom medziročnom náraste dopravy a motorizácie, pri pomerne nízkom prírastku nových ciest a pri obmedzených rekonštrukciách nevyhovujúcej cestnej infraštruktúry,  je  nadhodnotenou ambíciou. Jej prehodnotenie je aktuálne, a to nielen v SR, ale aj v ostatných štátoch EÚ, kde pri tvorbe nových dlhodobejších zámerov politík BECEP pristúpili k benevolentnejšej cieľovej hranici. 
(Napr. Fínsko, ktoré v bezpečnosti cestnej premávky patrí medzi európske krajiny s najlepšími výsledkami, ako aj s najlepšie rozvinutou cestnou infraštruktúrou, popri Nórsku a Švédsku, momentálne pracuje už na novom národnom pláne pre BECEP – na roky 2011 až 2015, pričom zvyšuje ambíciu na získanie u nich „nulového variantu“ úmrtnosti pri dopravných nehodách.)

Pre spresnenie informácie uvádzame, že cieľ stanovený „Chartou“ sa, žiaľ, takmer žiadnej krajine nedarí plniť podľa proklamovaných predsavzatí a počet úmrtí pri dopravných nehodách sa v Európskej únii pohybuje stále na úrovni 40 000 obetí ročne. 

Napriek uvedeným skutočnostiam možno konštatovať, že Slovenská republika vykonáva nemálo aktivít pre zlepšenie dopravno-bezpečnostnej situácie a v snahe zvýšiť bezpečnosť cestnej premávky napreduje. Svedčia o tom aj štatistické údaje, ktoré v r. 2008 vykazujú medziročný pokles v sledovaných ukazovateľoch dopravnej nehodovosti, teda i v počte úmrtí, čo znamená, že činnosť Rady vlády SR pre BECEP má nezastupiteľný význam pre spoločnosť.     
II.	
Štatistika

1. Sumarizácia dopravnej  nehodovosti a rastu motorizmu  v SR

Vývoj dopravnej nehodovosti z hľadiska porovnania rokov 2002 až 2008:
           Tabuľka č. 1	

ROK	
POČET USMRTENÝCH 	
DOPRAVNÉ NEHODY CELKOM	
POČTY EVIDOVANÝCH VOZIDIEL	

2002	
610	
57 046	
1 833 818	
2003	645	60 300	1 879 854	
2004	603	61 233	1 945 809	
2005	560	59 972	1 801 117	
2006	579	62 033	1 841 275	
2007	627	61 071	1 989 824	
2008	558	58 996	2 158 181	

Vývoj dopravnej nehodovosti v SR v roku 2008 (porovnanie s r. 2007): 
Tabuľka č. 2

ŠTATISTIKA NEHODOVOSTI V SR
	ROK 2008	rozdiel 
oproti roku 2007
	
DOPRAVNÉ NEHODY CELKOM	58 996	- 2 075	
USMRTENÍ	558	- 69	
ŤAŽKO ZRANENÍ	1 794	- 242	
ĽAHKO ZRANENÍ	9 194	- 80	

NEHODY ZAVINENÉ VODIČOM MOTOROVÉHO VOZIDLA
	51 843	- 1 887	

NEHODY ZAVINENÉ VODIČOM NEMOTOROVÉHO VOZIDLA

z toho deťmi
	546

117	- 185

- 40	

NEHODY ZAVINENÉ CHODCOM

z toho deťmi
	926

267	-  31

-  31	
ALKOHOL 	3124	+ 14	
Výrazný vplyv na dopravnú nehodovosť má z pohľadu rozvoja krajiny nielen stav cestnej infraštruktúry, ale aj počet vozidiel v cestnej premávke. S nárastom počtu vozidiel rastie aj dopravná nehodovosť a jej následky.  

2. Vývoj dopravnej nehodovosti v SR   

Ako vidno z tabuľky č. 1 - o vývoji dopravnej nehodovosti z hľadiska porovnania rokov 2002 až 2008, posledný ukazovateť – POČTY EVIDOVANÝCH VOZIDIEL – svedčí o prudkom náraste motorizmu u nás. Od roku 2002 pribudlo na slovenských cestách 324 363 motorových vozidiel. V roku 2008, oproti roku 2007, pribudlo za 12 mesiacov 168 357 evidovaných vozidiel. Vieme, že nešlo vždy o nové automobily či motocykle, preto s týmto nárastom rástlo aj ekologické zaťaženie krajiny. Tzv. „šrotovné“, ktoré sa v rámci svetovej hospodárskej krízy u nás uskutočnilo t.r. na automobily staršie ako 10 rokov, nie je v tabuľke zhodnotené. Už teraz však možno hodnotiť toto politické opatrenie na podporu automobilového priemyslu ako pozitívne, a to nielen z  ekonomického hľadiska, ale aj z pohľadu významného prínosu pre zvýšenie bezpečnosti dopravy v premávke na našich cestách a tiež o jeho kladnom vplyve na životné prostredie.

Pri pohľade na tabuľku č. 2 možno vidieť pozitívny trend, ktorý zaznamenala v r. 2008 štatistika dopravnej nehodovosti v SR. Napriek tomu však treba priznať, že zníženie úmrtnosti na našich cestách o 50% od roku 2002 do roku 2010 je predbežne nedosiahnuteľná méta. Európska komisia vo svojej ostatnej správe vyzýva k väčšej iniciatíve a napredovaniu s vedomím, že ide o privysokú ambíciu. 

Predpoklad zníženia úmrtí pri dopravných nehodách v SR pre rok 2010 je 305 úmrtí, realita roku 2008 bola 558 usmrtených osôb.

Aktuálny vývoj v SR a porovnanie s plánovaným cieľom naplnenia Charty EÚ zobrazuje nasledujúci graf:

200

300

400

500

600

700

800

900

1997

1998

1999

2000

2001

2002

2003

2004

2005

2006

2007

2008

2009

2010

predpoklad

skutočnosť

V hodnotení bezpečnosti cestnej premávky na území Slovenskej republiky sme v období roka 2008 zaznamenali pozitívny trend vo všetkých štatisticky sledovaných  ukazovateľoch, okrem vplyvu alkoholu za volantom. 
V uplynulom roku bolo v Slovenskej republike zaevidovaných celkom 58 996 dopravných nehôd (ďalej len DN), čo je v porovnaní s rovnakým obdobím predchádzajúceho roka 2007 o 2 075 DN menej.

Najčastejšie príčiny DN v SR v r. 2008:
- porušenie základných povinností – 20 529 dopravných nehôd (DN)
- nesprávny spôsob jazdy – 18 069 DN 
- rýchlosť – 7 582 DN 
- nedanie prednosti v jazde – 4 616 DN
- nesprávne predchádzanie –  1 019 DN
- technická závada vozidla –  28 DN 

Dopravné nehody podľa druhu:
- zrážka s idúcim nekoľajovým vozidlom – 30 090 DN 
- zrážka so zaparkovaným vozidlom –  9 074 DN 
- zrážka s pevnou prekážkou –  6 430 DN 
- zrážka s chodcom –  2 069 DN, z toho s dieťaťom 344 DN 
- nehoda samostatného vozidla (havária) –  5 133 DN  
- ostatné –  6 200 DN 

Pri dopravných nehodách bolo v roku 2008 usmrtených celkom 558 osôb. V porovnaní s rokom 2007 je to o 69 usmrtených menej. Ťažko zranených osôb bolo 1 794 (-242) a ľahko zranených 9 194, teda o 80 menej, ako v roku 2007.

Pozitívny trend sme v r. 2008 oproti r. 2007 zaznamenali aj v počte nehôd zavinených vodičom motorového vozidla 51 843 (-1 887), nehôd zavinených vodičom nemotorového vozidla 546 (-185), z toho deťmi 117 (-40), rovnako aj v počte nehôd zavinených chodcami 926 (-31), z toho deťmi 267 (-31). Alkohol bol zistený pri DN v r. 2008 v 3 124 prípadoch, čo predstavuje oproti predchádzajúcemu roku nárast o 14 prípadov.

3. Hlavné príčiny dopravných nehôd 

Najpočetnejšou kategóriou vinníkov dopravných nehôd v roku 2008 boli vodiči motorových vozidiel (51 843 DN). 
Dopravné nehody boli a sú aj naďalej  ovplyvňované ľudským faktorom. 

Hlavné príčiny dopravných nehôd:

- porušenie základných povinností vodiča,
- nesprávny spôsob jazdy, (vzrastá agresivita za volantom, požitie alkoholického    
  	  nápoja, resp. vplyv požitia iných drôg, psychotropných látok),
- neprimeraná rýchlosť,
- nedanie prednosti v jazde,
- nesprávne predchádzanie,
- technická závada vozidla.

4. Druh dopravných nehôd

Najčastejšie druhy dopravných nehôd: 

●	zrážka s idúcim nekoľajovým vozidlom
●	zrážka so zaparkovaným vozidlom
●	zrážka s pevnou prekážkou
●	nehoda samotného vozidla (havária) 
●	zrážka s chodcom 
●        ostatné 

Podľa druhu vozidiel, najviac DN spôsobili v roku 2008 osobné automobily (37 710 DN), nákladné automobily (7 698), bicykle (571), motocykle (508), autobusy (488), dodávky (281), traktory (117), malé motocykle (88) a ďalšie druhy vozidiel .

Chodci zavinili v sledovanom období 926 dopravných nehôd, pri ktorých bolo 50 osôb usmrtených, 155 osôb ťažko zranených a 587 osôb ľahko zranených. Z uvedeného počtu zavinených nehôd zavinili deti - chodci 267 nehôd, pri ktorých boli 4 deti usmrtené, 37 ťažko a 191 ľahko zranených.

Účasť chodcov pri dopravných nehodách klesla oproti roku 2007 o 31 prípadov.
Nie je to veľa, ale aj tento fakt môže svedčiť o zvyšovaní povedomia najzraniteľnejších účastníkov v cestnej premávke o dôležitosti dodržiavania bezpečnosti cestnej premávky. Práve na chodcov, cyklistov, deti a seniorov sa v roku 2008 zameriavali aktivity Rady vlády SR pre BECEP v šírení osvety – v programoch, školeniach, projektoch a kampaniach zameraných na zvýšenú viditeľnosť prostredníctvom používania reflexných prvkov. 

5. Rozloženie dopravných nehôd podľa komunikačnej siete 

Najmenej dopravných nehôd vzniklo v roku 2008 na diaľniciach (1439), čo svedčí o najvyššej bezpečnosti týchto komunikačných spojníc. Na cestách I. triedy bolo 13 023 DN, na cestách II. triedy 5890 DN. Ďalšie DN sa udiali na cestách III. triedy a ostatných sledovaných i nesledovaných komunikáciách.

•	na cestách I. triedy bolo zaevidovaných 13 023 nehôd (-320), pri ktorých bolo usmrtených 239 osôb,
•	na cestách II. triedy bolo zaevidovaných 5890 nehôd (-77), pri ktorých bolo usmrtených 108 osôb, 
•	na cestách III. triedy bolo zaevidovaných 4846 nehôd (-25), pri ktorých bolo usmrtených 95 osôb, 
•	na diaľniciach bolo zaevidovaných 1439 nehôd (-78), pri ktorých bolo usmrtených 13 osôb, 
•	na sledovaných, nesledovaných a ostatných komunikáciách bolo v r. 2008 zaevidovaných spolu  33 798 dopravných nehôd, pri ktorých vyhaslo 103 ľudských životov.

Dopravné nehody sa rovnako, ako v predchádzajúcich obdobiach, kumulujú v obciach. Z celkového počtu zaevidovaných dopravných nehôd vzniklo v obciach   42 927 dopravných nehôd, čo predstavuje o 1524 DN menej, ako v r. 2007. Pri týchto dopravných nehodách bolo usmrtených 253 osôb, čo predstavuje pokles o 23 osôb. Mimo obce bolo zaevidovaných 16 069 dopravných nehôd (-551), pri ktorých zahynulo 305 osôb (-46). 

Na železničných priecestiach bolo vlani zaevidovaných 392 dopravných nehôd, čo je v porovnaní s rovnakým obdobím predchádzajúceho roka nárast o 4 dopravné nehody. Pri týchto dopravných nehodách došlo k usmrteniu 8 osôb (-1). 
Problematika vyššieho zabezpečenia a lepšieho značenia na železničných priecestiach a priechodoch zarezonovala najmä začiatkom t. r. 2009 po tragédii v Polomke a pri nedávnom strete lokomotívy s autobusom v Bratislave na Ivánskej ceste. Tejto problematike bude Rada vlády SR pre BECEP venovať v r. 2009 zvýšenú pozornosť.

Alkohol za volantom je kategória, ktorá v štatistike dopravných nehôd narastá, navyše, v ostatnom čase je komplikovanejšia aj o požívanie iných drôg vodičmi. S týmto faktorom majú problémy aj ostatné krajiny EÚ. Preto vznikajú nové aktivity na celoeurópskej úrovni, na elimináciu tohto vážneho ohrozenia v dopravnej premávke. V hodnotenom období roka 2008 bolo požitie alkoholických nápojov vodičom zistené v 3 124 prípadoch dopravných nehôd v SR, čo celkovo činí nárast o 14 prípadov, v obciach však až o 54 prípadov zisteného alkoholu   za   volantom   pri    zavinení    dopravnej    nehody.    Usmrtených   bolo   24   ľudí (-6 v porovnaní s rokom 2007). 

III. 	plánované A Realizované aktivity RV SR pre Becep 

1. Charakteristika hlavných aktivít v roku 2008 

V roku 2008 sa uskutočnili tri rokovania Rady vlády SR pre bezpečnosť cestnej premávky. Tento trvalý, poradný a koordinačný orgán vlády SR, ktorý navrhuje opatrenia pre aktivizáciu Národného plánu na zvýšenie bezpečnosti cestnej premávky na II. polrok 2005 s výhľadom do roku 2010, prijal na obdobie roku 2008 plán práce aktualizovaný  o  58  konkrétnych  úloh, ktoré o. i. obsahovali:
 
-	vybudovať sieť dobrovoľníkov pre bezpečnosť cestnej premávky ako súčasť európskeho projektu VAMOS,
-	uskutočniť expertné stretnutie krajín V4 v oblasti bezpečnosti cestnej premávky,
-	pokračovať v projekte „Partners for Roads“ a realizovať workshopy o bezpečnosti cestnej infraštruktúry,
-	do riešenia otázok bezpečnosti cestnej premávky zapojiť regionálnu a miestnu úroveň,
-	realizovať kampaň zameranú na boj proti alkoholu v cestnej premávke,
-	realizovať kampaň zameranú na zvýšenie viditeľnosti zraniteľných účastníkov cestnej premávky, distribuovať medzi zraniteľných účastníkov cestnej premávky reflexné prvky a pokračovať v projekte VIDÍŠ MA?!,
-	podporiť bezpečnosť cestnej premávky v obciach formou dotácií na podporu projektu „Bezpečná obec“,
-	vplývať na mladých účastníkov cestnej premávky kampaňou v disco kluboch, predstaveniami „The Action“,
-	vyrobiť a distribuovať interaktívne DVD pre materské školy a pre autoškoly,
-	vyrobiť a zabezpečiť odvysielanie TV relácie o bezpečnosti cestnej premávky TEMPO BECEP EXTRA (dopravná výchova, zdravotná príprava a pod.),
-	realizovať kampaň zameranú na používanie bezpečnostných pásov a detských zadržiavacích zariadení,
-	zabezpečiť výrobu a distribúciu balíčkov BECEP pre nastupujúcich prváčikov základných škôl v rámci SR,
-	šíriť osvetu na zvýšenie bezpečnosti cestnej premávky v printových a elektronických médiách a na rôznych podujatiach (napr. na motoristických súťažiach, autosalónoch atd.), 
-	usporiadať II. európsky týždeň a deň bezpečnosti cestnej premávky na celonárodnej úrovni s hlavnou témou - Mestská mobilita a BECEP,
-	prevziať záštitu nad konferenciami o bezpečnosti cestnej premávky, 
-	zabezpečiť plnenie opatrení vyplývajúcich z Koncepcie rozvoja detských dopravných ihrísk (DDI) vrátane možnosti ich aktivácie s ohľadom na Národný plán na zvýšenie BECEP a Koncepcie vyučovania dopravnej výchovy na základných školách v SR,
-	podieľať sa na oživení a zabezpečení prevádzky na detských dopravných ihriskách (DDI) v SR a postupnom rozširovaní ich siete,
-	zorganizovať odborné podujatie zamerané na výmenu skúseností s prevádzkou detských dopravných ihrísk a zvyšovanie úrovne praktického výcviku žiakov základných škôl na detských dopravných ihriskách,
-	zabezpečiť realizáciu detskej dopravnej súťaže - Na bicykli bezpečne - a tiež reprezentáciu SR na európskom finále tejto súťaže v Slovinsku - v Ľubľane 2008, 
-	iniciovať tvorbu nových materiálnych didaktických prostriedkov pre výučbu dopravnej výchovy na základných školách,
-	spolupracovať aj s komerčnou sférou, poisťovňami, pri organizovaní celoslovenskej preventívno-výchovnej akcie MV SR - Jablko-citrón - zameranej na nemotorových účastníkov cestnej premávky,
-	po schválení nového Zákona o premávke na pozemných komunikáciách sa aktívne podieľať na príprave vykonávacej vyhlášky k zákonu, 
-	realizovať dopravno-bezpečnostné akcie zamerané na zisťovanie porušení pravidiel cestnej premávky, ktoré sú najčastejšími príčinami vážnych dopravných nehôd,
-	realizovať na celoslovenskej úrovni preventívnu akciu v cestnej premávke (kontrola autolekárničiek, prieskum vedomostí vodičov o poskytovaní prvej pomoci),
-	s cieľom zníženia počtu usmrtených nemotorových účastníkov cestnej premávky podieľať sa na vykonávaní preventívno výchovnej činnosti k uvedenej kategórii účastníkov cestnej premávky a na stavebno-technických úpravách pozemných komunikácií,
-	aktívne pracovať na legislatíve z hľadiska zlepšenia bezpečnosti cestnej premávky – profi vodiči, autoškoly, prevádzka vozidiel, cestný zákon  atď., 
-	kvalitne vykonávať kurzy prvej pomoci, kurzy inštruktorov prvej pomoci a skúšky z poskytovania prvej pomoci pre prípravu žiadateľov o udelenie vodičského oprávnenia,
-	vypracovať vzorové a realizovať vzdelávacie programy pre sústavné vzdelávanie zdravotníckych pracovníkov v neodkladnej zdravotnej starostlivosti,
-	sledovať, pripomienkovať a následne implementovať smernice ES v oblasti bezpečnosti cestnej premávky do národnej legislatívy a právnych noriem,
-	ukončiť prípravu strategického materiálu zameraného na boj proti drogám v cestnej premávke,
-	zabezpečiť aktívnu účasť sektoru verejného zdravotníctva na programoch prevencie úrazovosti na cestách,
-	zvýšiť vedomostnú úroveň a praktickú zručnosť žiakov základných škôl v oblasti poskytovania prvej pomoci,
-	šíriť letáky a propagačno-naučné materiály, zamerané na prevenciu proti úrazovosti,
-	realizovať súťaže prvej pomoci – na územnej, krajskej, regionálnej a celoslovenskej úrovni, 
-	realizovať kampaň zameranú na správny spôsob poskytovania prvej pomoci a pozitívne správanie sa účastníkov v cestnej premávke,
-	prehodnotiť spôsob povoľovania informačných, reklamných a propagačných zariadení v blízkosti pozemných komunikácií,
-	pokračovať v identifikácii a odstraňovaní pevných prekážok, kritických nehodových lokalít v cestnej premávke a zabezpečiť u cestných správnych orgánov spracovanie harmonogramov na odstránenie zistených nedostatkov  na pozemných komunikáciách,
-	koordinovať postup na osadenie informačných tabúľ upozorňujúcich na privolanie prvej pomoci – SOS 112 - na diaľnicach, rýchlostných komunikáciách a pri cestách I. triedy, 
-	informovať vládu SR o realizácii a účinnosti opatrení RV SR pre BECEP na zlepšenie bezpečnosti cestnej premávky za konkrétny rok.

2. Realizácia zámerov RV SR  pre BECEP v roku 2008

Informáciu o vyhodnotení účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010 - za rok 2008 tvoria podklady, ktoré na MDPT SR doručili zainteresované subjekty Rady vlády SR pre BECEP. Z hodnotení  roka 2008 z pohľadu činnopsti BECEP v  rezortoch MDPT SR, MV SR, MF SR, MO SR, MS SR, MŠ SR, MŽP SR, MZ SR a MVRR SR vyplýva, že úlohy národného plánu na zvyšovanie bezpečnosti cestnej premávky v SR boli v roku 2008 priebežne splnené, pričom aktívnym podielom na zabezpečovaní úloh participovali aj ďalšie subjekty a organizácie - PPZ, ŽP SR, SČK, ZSSK SR, ŽSR, SSC, NDS, a.s., VÚC, obce, mestá a i., zainteresované boli aj neziskové organizácie spolupracujúce v oblasti dopravnej bezpečnosti s cestnou infraštruktúrou a dopravou, školstvom, zdravotníctvom, políciou atď.. 

Rok 2008 možno v činnosti RV SR pre BECEP hodnotiť ako prelomové obdobie, ktoré naštartovalo množstvo aktivít pre širokú verejnosť. V porovnaní s predchádzajúcimi rokmi, záujem ľudí o problematiku bezpečnosti cestnej premávky výrazne vzrástol. Vykonaná bola rozsiahla práca v rôznych oblastiach, najmä osvetová činnosť, pričom sa kredit BECEP SR zvýšil v domácom i zahraničnom ponímaní. 
 
Pozitívne hodnotenie rozvoja činnosti RV SR pre BECEP, od r. 2005, najmä však v rokoch 2007 a 2008, nám v minulom roku vyjadrili predstavitelia participujúci na BECEP v zahraničí, s ktorými sme rozvinuli medzinárodnú spoluprácu. Išlo napr. o strenutie expertov BECEP na úrovni krajín V4, o aktivizáciu pracovných dialógov a workshopov s holandskými expertmi na problematike BECEP v rámci realizácie európskeho projektu – Partners for Roads (týždňové školenie, 31.3. až 4.4.2008, pre odborníkov z MDPT SR, MV SR, PPZ, SSC, NDS, a.s., krajských úradov pre cestnú dopravu a pozemné komunikácie v SR a pod.).
 
Kolegovia z Českej republiky (MD ČR), momentálne predsedajúcej krajiny EÚ, oceňujú najmä pružnosť SR pri realizácii projektov „Don´t drink and drive“, „The Action“, „Pripútaj sa k životu!“ a pri neustálom pokračovaní kampaní o viditeľnosti najzraniteľnejších účastníkov cestnej premávky – detí, chodcov, cyklistov, motocyklistov a seniorov v projektoch „Vidíš ma?!“, „Jablko – citrón!“, „11-tisíc balíčkov pre prváčikov“, „Becepáčik pre materské školy“ atď..
 
Za účasti všetkých subjektov tvoriacich RV SR pre BECEP sa na MDPT SR uskutočnil 17.októbra 2008  Deň otvorených dverí pre BECEP. Európsky týždeň aktivít pre BECEP bol zameraný na mestskú mobilitu a realizovaný bol vo všetkých krajoch Slovenska od 13. do 19. októbra 2008. O bohatý informatívny i zábavno-poučný program sa, za výdatnej podpory pracovníkov krajských úradov pre cestnú dopravu a pozemné komunikácie, policajtov, hasičov, zdravotníkov, učiteľov a ľudí z oblasti kultúry a tiež šoubiznisu, postarali obce a mestá SR. Počas Európskeho dňa pre BECEP v Paríži 2008 bol BECEP SR prezentovaný v rámci projektu dobrovoľníkov „VAMOS“. 

Spoluprácu Rady vlády SR pre BECEP pri príprave svetového a európskeho „Dňa“ a „Týždňa“ pre BECEP v rokoch 2007 a 2008 na Slovensku kladne hodnotila v správe pre EK riaditeľka kancelárie WHO na Slovensku MUDr. Darina Poláková.  Organizácia II. európskeho „Dňa“ a „Týždňa“ pre BECEP v  r. 2008 na Slovensku bola prezentovaná na www.ec.europa.eu/transport/roadsafety . Zlepšovanie situácie SR v oblasti bezpečnosti cestnej premávky spomenul v diskusii k svojej prezentácii na tému „Politika EÚ a bezpečnosť cestnej premávky“  aj Jean-Paul Repussard, riaditeľ EK pre energetiku a dopravu, na medzinárodnom kongrese ROSALINE 2009 v apríli t.r. v Bratislave. 

3. Osveta a prevencia 

Najdôležitejším prvkom bezpečnosti cestnej premávky je aktívne pôsobenie na širokú verejnosť s cieľom, že každý jeden účastník cestnej premávky – vodič alebo chodec – je zodpovedný za vlastný život, ale aj za životy všetkých účastníkov cestnej premávky.
V činnosti Rady vlády SR pre bezpečnosť cestnej premávky sa v ostatných rokoch osvedčila skúsenosť, že prevencia je dôležitejšia ako represia. Preto boli v r. 2008 uprednostňované a subjektmi RV SR pre BECEP iniciované najmä aktivity zamerané na  pozitívny prístup k ochrane života v súvislosti s dopravou –  cez poučenia pri kontrolách vodičov na cestách, alebo cez výuku v predškolských, školských a osvetových zariadeniach s pôsobením na deti, mládež a dorast, následne aj v  súčinnosti s výchovou v rodinách. 

Národný plán na zvýšenie bezpečnosti cestnej premávky na II. polrok 2005 s výhľadom do roku 2010 bol v roku 2008 aktualizovaný o 58 konkrétnych úloh uskutočnených v oblastiach: 

- bezpečnosť cestných vozidiel, 
- bezpečnosť pozemných komunikácií,  
- dopravná výchova a osveta, 
- zdravotná výchova a dopravná psychológia, 
- dopravno-bezpečnostná legislatíva, 
- analýza príčin dopravných nehôd a dohľad nad bezpečnosťou a plynulosťou cestnej   
   premávky, 
- propagácia v médiách, 
- národná koordinácia a medzinárodná spolupráca.

RV SR pre BECEP na úrovni zainteresovaných ministerstiev a ďalších spolupracujúcich subjektov podporila a realizovala v oblasti BECEP najmä preventívno-osvetové projekty. Pokračovala v rozvíjaní kampaní začatých v predchádzajúcom období. Napr. kampaň „Vidieť a byť videný!“ pokračovala projektom  „Vidíš ma?“. Zameriavala sa na používanie reflexných prvkov pri bezpečnosti chodcov, detí, cyklistov a seniorov. „Za volant vždy s triezvou hlavou“ bolo pokračovaním kampane „Don´t drink and drive“– kampaň proti alkoholu za volantom, bola zameraná najmä na mladých začínajúcich vodičov. Realizovaná bola v diskokluboch a na koncertoch populárnej hudby. Medzinárodnou súťažou žiakov ZŠ „Na bicykli bezpečne“ – pokračovala podpora detskej bezpečnosti na cestách. V r. 2008 pokračovala aj osvetovo-preventívna kampaň  prostredníctvom verejno-právnej STV v populárno-náučných šotoch a reláciách „AIRBAG“, „TEMPO“, „POLÍCIA“, „PROFESIONÁL“ a „ŠTVORLÍSTOK“. 

Najväčšie z novorealizovaných projektov v  r. 2008, zameraných na vodičov-začiatočníkov, ale najmä na zodpovednosť všetkých vodičov za seba a svojich spolujazdcov, boli celoštátne kampane: „Pripútaj sa k životu!“, ktorá zdôrazňovala dôležitosť používania bezpečnostných pásov a detských autosedačiek. Ďalej multimediálny projekt „The Action BECEP Tour 2008“, ktorého základom boli emotívne ladené predstavenia uskutočnené v Bratislave, Žiline, Banskej Bystrici a v Košiciach. Základným prvkom, ktorý oslovoval širokú divácku verejnosť, boli autentické výpovede ľudí, vykresľujúce realitu dopravnej nehody a jej následkov. 
 
S cieľom znížiť nehodovosť a zvýšiť bezpečnosť na cestách bol v r. 2008 realizovaný  pilotný projekt pre 11 tisíc prvákov základných škôl - „Balíčky pre prváčikov“. Na všetky  materské školy v SR bol zameraný projekt „Becepáčik a dopravná výchova pre deti materských škôl“ a pre všetky autoškoly v SR  „Motocykle na cestách“. 

Príležitosťou na výmenu poznatkov a názorov odborníkov v oblasti BECEP boli v minulom roku rokovania, semináre a konferencie s medzinárodnou účasťou o bezpečnosti cestnej premávky a bezpečnosti pozemných komunikácií a takisto aj pracovné rokovania a medzinárodná spolupráca pri workshopoch.  

V oblasti výskumných úloh boli pre potreby rozvoja BECEP vypracované a do praxe aplikované štúdie „Zahájenie zberu, analýza a vyhodnotenie nepriamych ukazovateľov bezpečnosti cestnej premávky na území SR“, „Systém organizácie práce dobrovoľníkov ako nástroj pre zvýšenie bezpečnosti cestnej premávky v SR v rámci projektu EÚ VAMOS“ a „Aktualizácia internetovej aplikácie www.becep.sk v rámci budovania Observatória pre cestnú bezpečnosť v Európe“, kde sa nachádza aj prepojenie na všetky subjekty tvoriace RV SR pre BECEP a  naopak, na túto webstránku sa možno dostať aj z domovských stránok ministerstiev zastúpených v RV SR pre BECEP.

Najprogresívnejším počinom pre perspektívne napredovanie riešenia problematiky BECEP v SR boli v r. 2008: 
- Tvorba  nového zákona o cestnej premávke a jeho vykonávacej vyhlášky. Pripravilo ich MV SR a  MDPT SR ich zásadne pripomienkovalo. Zákon č. 8/2009 Z.z. , o cestnej premávke a o zmene a doplnení niektorých predpisov, a rovnako aj vykonávacia vyhláška MV SR č. 9/2009 Z.z., k spomínanému zákonu, nadobudli účinnosť dňa 1. 2. 2009.
- Tvorba vyhlášky MZ SR č. 143/2009 Z.z., ktorou sa ustanovujú druhy lekárničiek v cestnej doprave a ich obsah, vrátane „Karty prvej pomoci“ vyhláška je účinná od 1.5.2009.
- Prijatie zákona č. 245/2008 Z.z., o výchove a vzdelávaní („Školský zákon“), v ktorom sa posilnilo postavenie dopravnej výchovy v pedagogickom procese na základných školách SR.

4. Zámery RV SR pre BECEP do ďalšieho obdobia

Dôraznú pozornosť treba klásť najmä na:
 	
-	aktívne vystupovanie Rady vlády SR pre bezpečnosť cestnej premávky, v skratke BECEP, so sloganom BECEP – cesta pre život, medzi širokou verejnosťou  a  na zvýraznenie jej celospoločenského záujmu a významu, 
-	naďalej zamerať ťažisko úloh na prevenciu,
-	konkretizáciu nových úloh v  oblasti bezpečnosti cestnej premávky s vyvodením zodpovednosti na kompetentné subjekty a inštitúcie,
-	aktívny prístup z hľadiska aktívnej a pasívnej bezpečnosti cestných vozidiel,
-	posilnenie konkurencieschopnosti automobilového priemyslu s ohľadom na regulácie, obchod, environmentálne hľadisko a bezpečnosť na cestách,
-	bezpečnosť pozemných komunikácií, 
-	posilnenie dopravnej výchovy obyvateľstva so zameraním na najzraniteľnejšie skupiny účastníkov cestnej premávky, žiadateľov o získanie vodičského oprávnenia, ale aj vodičov – profesionálov, 
-	represívne opatrenia s ohľadom na zabezpečenie súladu správania sa všetkých účastníkov cestnej premávky s platnými pravidlami,
-	zber, spracovanie a vyhodnocovanie údajov o dopravnej nehodovosti, 
-	napredovanie vo výskumných úlohách zameraných na bezpečnosť cestnej premávky.

IV.	 Záver

Dopravná nehodovosť si ako vážny celospoločenský problém vyžaduje komplexné a efektívne riešenie, ktoré bude smerovať ku koordinovanému a cielenému postupu všetkých zainteresovaných subjektov a inštitúcií so širokou podporou verejnosti. 

Realizáciu opatrení na zvýšenie bezpečnopsti cestnej premávky v  SR riadi a koordinuje Rada vlády SR pre bezpečnosť cestnej premávky pod vedením predsedu - ministra DPT SR. Výsledný efekt jej činnosti je založený na spolupráci všetkých zainteresovaných subjektov: MDPT SR, MV SR, MF SR, MO SR, MS SR, MŠ SR, MŽP SR, MZ SR, MVRR SR.  

Napriek tomu, že každé zúčastnené ministerstvo pokrývalo svoje aktivity v prospech BECEP v roku 2008 z vlastnej rozpočtovej kapiotoly, MDPT SR sa dobre zhostilo úlohy koordinátora aktivít Národného plánu na zvýšenie bezpečnosti cestnej premávky na II. polrok 2005 s výhľadom do roku 2010. 

Úspešne naštartovaná iniciatíva v roku 2008 už dnes prináša  prvé pozitívne výsledky v znižovaní dopravnej nehodovosti, úrazovosti a úmrtnosti na našich cestách. Zvyšuje sa povedomie vodičov za seba, za spolujazdcov, ale aj ďalších účastníkov cestnej premávky. Tento trend je potrebné nielen udržať, ale ho aj ďalej rozvíjať. 

Je dôležité, aby sa SR aj v problematike bezpečnosti cestnej premávky posúvala neustále vpred, medzi najvyspelejšie krajiny európskeho spoločenstva, ku ktorým sa za ostatný rok výraznejšie priblížila. V tejto súvislosti bude Rada vlády SR pre BECEP naďalej rozvíjať celospoločenskú iniciatívu a spoluzodpovednosť širokej verejnosti, tzv. „shared responsibility“. 
 
Doprava ako celok je jedinečný fenomén. Je jedným z  prostriedkov pre zabezpečenie trvalo udržateľného rozvoja spoločnosti, je viditeľným a porovnávateľným kritériom rozvoja krajiny. Jej nezanedbateľným prvkom je bezpečnosť cestnej premávky, ktorá sa týka každého jednotlivca. Činnosť Rady vlády SR pre BECEP do svojej ďalšej činnosti zahŕňa európsku myšlienku, že cesty, ulice a dopravné prostriedky musia byť oveľa väčšmi prispôsobené ľudským predpokladom a schopnostiam.